stanford-oval/wikipedia huggingface dataset:
อัตราส่วนครูต่อนักเรียน
ภูมิหลัง

อัตราส่วนครูต่อนักเรียนที่ต่ำมักเป็นจุดขายต่อผู้เรียนที่กำลังเลือกสถานศึกษาระดับอุดมศึกษา ในทางกลับกันอัตราส่วนครูต่อนักเรียนที่สูงมักถูกอ้างถึงในการวิจารณ์โรงเรียนที่ขาดแคลนงบประมาณ หรือใช้เป็นหลักฐานเพื่อแสดงความจำเป็นของการเปลี่ยนแปลงกฎหมายหรือเพิ่มงบประมาณสำหรับการจัดการศึกษา
บางรัฐในสหรัฐมีการตรากฎหมายกำหนดอัตราสูงสุดของครูต่อนักเรียนในระดับชั้นเฉพาะ โดยเฉพาะอย่างยิ่งในระดับอนุบาล เมื่อมีการกำหนดตัวเลขสำหรับโรงเรียนขึ้น ตัวเลขดังกล่าวจะแทนถึงค่าเฉลี่ย (มัชฌิม) ซึ่งอาจก่อให้เกิดความเบ้เกิดขึ้นได้ ยกตัวอย่างเช่น หากห้องเรียนที่หนึ่งมีอัตราส่วนครูต่อนักเรียน 1:30 ส่วนอีกห้องมีอัตราส่วนครูต่อนักเรียนเท่ากับ 1:10 ดังนั้นอัตราส่วนครูต่อนักเรียนของโรงเรียนนี้จึงเท่ากับ 1:20 ซึ่งแสดงให้เห็นถึงความไม่ตรงไปตรงมาของตัวเลขได้ นอกจากนี้ในระดับโรงเรียนใช้อัตราส่วนดังกล่าวในการเปลี่ยนแปลงจำนวนผู้สอนในโรงเรียน หากในโรงเรียนใดมีอัตราส่วนครูต่อนักเรียนเท่ากับ 1:50 แสดงว่าโรงเรียนนั้นควรเพิ่มจำนวนครูในโรงเรียน ในทางกลับกันหากอัตราส่วนต่ำ โรงเรียนอาจรวมห้องเรียนหรือปลดครูออกได้ และในกรณีที่อัตราส่วนต่ำที่สุด โรงเรียนอาจปิดตัวลงได้
ห้องเรียนที่มีนักเรียนจำนวนมากอาจส่งผลเสียต่อการศึกษา เนื่องจากการมีนักเรียนจำนวนมากย่อมหมายถึงนักเรียนที่หลากหลายมากและมีศักยภาพในการเรียนรู้ที่แตกต่างกัน อันนำไปสู่การที่ผู้สอนต้องใช้เวลากับนักเรียนที่มีความสามารถทางวิชาการต่ำให้ซึมซับข้อมูล ทั้งที่สามารถนำเวลาไปใช้ในการเรียนเนื้อหาเพิ่มเติมต่อเนื่องตามที่หลักสูตรกำหนด ด้วยเหตุนี้อัตราส่วนครูต่อนักเรียนจึงกลายเป็นข้อโต้แย้งที่น่าใจสำหรับห้องเรียนระดับสูงหรือห้องเรียนแผนการเรียนเกียรตินิยม
ข้อถกเถียง

แหล่งข้อมูลจำนวนมากอภิปรายว่าอัตราส่วนครูต่อนักเรียนที่ต่ำมักเหมาะสมในการสอนนักเรียนในรายวิชาที่ซับซ้อนอย่าง ฟิสิกส์, คณิตศาสตร์และเคมีมากกว่าที่ที่มีอัตรา่สวนครูต่อนักเรียนที่สูง ในสหรัฐ โรงเรียนที่มีอัตราส่วนครูต่อนักเรียนต่ำมีความเฉพาะตัวมากกว่า, มีนักเรียนผิวขาวจำนวนมากและตั้งอยู่นอกพื้นที่เมืองชั้นใน หรือเป็นสถาบันการศึกษาที่ต้องเสียค่าใช้จ่าย (สถานศึกษาเอกชน)
ข้อโต้แย้งและการโต้เถียงจำนวนมากเกี่ยวกับเงินสนับสนุนและอัตราส่วนครูต่อนักเรียนเป็นรากฐานของการศึกษาและอภิปรายจำนวนมาก มุมมองหนึ่งมองว่า
นักวิเคราะห์จำนวนมากค้นพบว่าทรัพยากรทางการศึกษาที่เพิ่มเข้ามาเป็นพิเศษมีบทบาทเล็กน้อยต่อการพัฒนาผลสัมฤทธิ์ทางการเรียนในขณะที่เด็กอยู่ในโรงเรียน ทว่านักเศรษฐศาสตร์จำนวนมากได้รวบรวมข้อมูลแสดงถึงนักเรียนที่เข้าเรียนในสถานศึกษาที่มีคุณภาพ เมื่อเติบโตขึ้นมาจะประสบความสำเร็จในตลาดงานมากกว่านักเรียนที่เข้าศึกษาในสถานศึกษาที่ทรัพยากรมีจำกัด ตัวอย่างเช่น เด็กที่เข้าเรียนในสถานศึกษาที่มีอัตราส่วนครูต่อนักเรียนต่ำและผู้สอนมีระดับการศึกษาที่สูงกว่า เด็กกลุ่มนั้นจะมีรายได้สูงกว่าเมื่อเป็นผู้ใหญ่มากกว่าเด็กที่ศึกษาในสถานศึกษาที่ขาดแคลนทุนทรัพย์
ห้องเรียนขนาดเล็กกว่าถูกเชื่ออย่างกว้างขวางว่าจะเป็นประโยชน์แก่นักเรียนทุกคน เนื่องจากการได้รับความสนใจจากผู้สอนเป็นรายบุคคล และอัตราส่วนครูต่อนักเรียนที่ต่ำจะให้ประโยชน์มากขึ้นในระดับมัธยมศึกษา จากการที่ระดับของเนื้อหามีความท้าทายมากยิ่งขึ้น นักเรียนในชั้นเรียนขนาดใหญ่กว่ามักหลุดลอยหรือลืมภาระงานนั้นไป เพราะครูจะเน้นจัดการเรียนการสอนให้กับทั้งชั้นเรียนมากกว่าที่จะให้ความสนใจเป็นรายบุคคล นักเรียนที่มีผลสัมฤทธิ์ต่ำจะได้ผลกระทบเป็นอย่างมากจากห้องเรียนลักษณะนี้
นักเรียนมีข้อได้เปรียบในระดับชั้นที่สูงขึ้นจากการเรียนในห้องเรียนขนาดเล็กในระดับชั้นต้น ๆ การอยู่ในห้องเรียนขนาดเล็กเป็นเวลานานกว่าส่งผลให้เพิ่มโอกาสประสบความสำเร็จทางวิชาการในระดับที่สูงขึ้น ในวิชาการอ่านและวิทยาศาสตร์ ผู้ที่มีผลสัมฤทธิ์ต่ำจะได้ประโยชน์มากกว่าจากการอยู่ในห้องเรียนขนาดเล็ก ประโยชน์ที่ได้จากขนาดห้องเรียนที่เล็กคือการช่วยลดช่องว่างของผลสัมฤทธิ์ทางด้านการอ่านและวิทยาศาสตร์ในระดับชั้นที่สูงขึ้น ในทางตรงกันข้าม ประเทศเอเชียตะวันออก เช่น ญี่ปุ่น ห้องเรียนขนาดใหญ่จะมีคุณค่าในแง่ที่ว่าเป็นโอกาสให้เด็กได้มีโอกาสใกล้ชิดและมีปฏิสัมพันธ์เป็นกลุ่มระหว่างกัน โดยเฉพาะอย่างยิ่งในระดับชั้นต้น ๆ และหากเจาะจงลงไปคือในระดับเตรียมอนุบาล
ดูเพิ่ม

ขนาดห้องเรียน
งานอ้างอิง

OECD (2014). Education at a Glance: OECD Economic Indicators. ISBN 9789264215054.
แหล่งข้อมูลอื่น

UNESCO Institute of Statistics (teacher-student ratio information by age group for approximately 175 countries)
Fact Sheets on Class Size from classsizematters.org
ความสัมพันธ์ระหว่างขนาดห้องเรียนและความสามารถในการอ่านจากแบบทดสอบการอ่านของนักเรียนเกรด 4 และ 8 ในสหรัฐ
อนาคอนดา 4 ล่าโคตรพันธุ์เลื้อยสยองโลก

| อนาคอนดา 4 ล่าโคตรพันธุ์เลื้อยสยองโลก |
| --- | --- |
ปกดีวีดี
เขียนโดย: ดอน อี. ฟอนเทิลรอย
กำกับโดย: ดอน อี. ฟอนเทิลรอย
แสดงนำ:   ลินเดน แอชบี  คริสตัล อัลเลน  แดนนี มิดวินเตอร์  จอห์น รีส-เดวี่ 
ดนตรีโดย: Peter Meisner
ประเทศแหล่งกำเนิด: สหรัฐ
ภาษาต้นฉบับ: อังกฤษ
การผลิต
ผู้อำนวยการสร้าง: อลิสัน เซเมนซา
ผู้กำกับภาพ: ดอน อี. ฟอนเทิลรอย
ผู้ลำดับภาพ: สก็อตต์ คอนราด
ความยาวตอน: 89 นาที
บริษัทผู้ผลิต: Hollywood Media Bridge Stage 6 Films
ออกอากาศ
เครือข่าย: Sci-Fi Channel
ออกอากาศ: 28 กุมภาพันธ์ ค.ศ. 2009 (2009-02-28)
อนาคอนดา 4 ล่าโคตรพันธุ์เลื้อยสยองโลก (อังกฤษ: Anacondas: Trail of Blood, Anaconda 4) เป็นภาพยนตร์สยองขวัญ สัญชาติสหรัฐ สร้างขึ้นเมื่อปี ค.ศ. 2009 กำกับโดยดอน อี. ฟอนเทิลรอย ภาพยนตร์เรื่องนี้เป็นภาพยนตร์ลำดับที่ 4 ของภาพยนตร์ชุด อนาคอนด้า ภาพยนตร์เรื่องนี้เป็นภาคต่อของ อนาคอนดา 3: แพร่พันธุ์เลื้อยสยองโลก และมีภาคต่ออีกคือ โคตรเคี่ยม ปะทะ อนาคอนด้า นำแสดงโดย ลินเดน แอชบี, คริสตัล อัลเลน, แดนนี มิดวินเตอร์, จอห์น รีส-เดวี่
เนื้อเรื่องย่อ

เมื่อเมอร์ดอช เศรษฐีผู้ทรงอำนาจที่กำลังจะเสียชีวิต ว่าจ้างหมอคนหนึ่งให้นำกล้วยไม้สีเลือดมาสกัดน้ำยาจากเกสรเพื่อทดลองกลับลูกงูอนาคอนดา เพียงข้ามคืนลูกงูก็ขยายร่างจนมีขนาดใหญ่โตเต็มวัย ก่อนที่จะเขมือบหมอผู้นี้เป็นอาหาร แล้วเลื้อยหนีหลุดออกไปจากห้องทดลอง เป็นหน้าที่ของ อแมนด้า นักสัตววิทยาด้านสัตว์เลื้อยคลาน ที่จะต้องกำจัดเจ้าอสูรร้ายตัวนี้ที่เธอมีส่วนร่วมในการสร้างมันขึ้นมา โดยนำทีมนักวิทยาศาสตร์หนุ่มสาวกลุ่มหนึ่งปะทะกับทีมนักล่าสุดโหดของเมอร์ดอชในการแย่งชิงกล้วยไม้สีเลือดกลับมาให้ได้ ก่อนที่เจ้างูยักษ์จะล่าพวกเขาทั้งสองฝ่ายจนหมดสิ้น ซึ่งเจ้าทายาทเลื้อยสยองโลกตัวนี้ดูเหมือนจะว่องไว และล่าตัวยาก และมันก็พร้อมที่จะมอบความตายไว้ทุกสถานที่ที่มันเลื้อยผ่าน
นักแสดงนำ

ลินเดน แอชบี รับบท แจ๊คสัน
คริสตัล อัลเลน รับบท ดร. อแมนด้า ฮาเยส
แดนนี มิดวินเตอร์ รับบท สก๊อตต์
จอห์น รีส-เดวี่ รับบท ปีเตอร์ "เจ.ดี" เมอร์ดอช
อะนา อูลารู รับบท ฮีเทอร์
อีมิล ฮอสตินา รับบท ยูจีน
คาร์ลิน สแตนซิว รับบท อเล็กซ์
อันคา แอนโดรน รับบท เว็นดี้
อเล็กซานดรูว์ โปโตแคนู รับบท โรแลนด์/ แพทริค
เคลาดิว แบรออท์ รับบท อาร์มอน
แดน บาดาเรา รับบท วาสลีน
ซอลตัน บูตัค รับบท ปีเตอร์ เรส์เนอร์
แหล่งข้อมูลอื่น

อนาคอนดา 4 ล่าโคตรพันธุ์เลื้อยสยองโลก ที่อินเทอร์เน็ตมูวีเดตาเบส
อนาคอนดา 3: แพร่พันธุ์เลื้อยสยองโลก

| อนาคอนดา 3: แพร่พันธุ์เลื้อยสยองโลก |
| --- | --- |
ปกดีวีดี
เขียนโดย:   นิโคลาส แดวิดอฟฟ์  เดวิด อาร์. โอลซัน 
กำกับโดย: ดอน อี. ฟอนเทิลรอย
แสดงนำ:   เดวิด แฮสเซลฮอฟ  คริสตัล อัลเลน  ไรอัน แม็คคลัสคีย์  แพทริก เรจิส  แอนโทนี กรีน  จอห์น รีส-เดวี่ 
ดนตรีโดย: ปีเตอร์ เมสเนอร์
ประเทศแหล่งกำเนิด: สหรัฐอเมริกา
ภาษาต้นฉบับ: อังกฤษ
การผลิต
ผู้อำนวยการสร้าง: อลิสัน เซเมนซา
ผู้กำกับภาพ: ดอน อี. ฟอนเทิลรอย
ผู้ลำดับภาพ: สก็อตต์ คอนราด
ความยาวตอน: 91 นาที
บริษัทผู้ผลิต: Hollywood Media Bridge Stage 6 Films
ออกอากาศ
เครือข่าย: Sci-Fi Channel
ออกอากาศ:   26 กรกฎาคม ค.ศ. 2008 (2008-07-26) 
อนาคอนดา 3: แพร่พันธุ์เลื้อยสยองโลก (อังกฤษ: Anaconda 3 The Offspring, Anaconda III, Anaconda: Offspring) เป็นภาพยนตร์สยองขวัญ สัญชาติอเมริกา สร้างขึ้นเมื่อปี ค.ศ. 2008 กำกับโดย ดอน อี. ฟอนเทิลรอย ภาพยนตร์เรื่องนี้เป็นภาพยนตร์ลำดับที่ 3 ของภาพยนตร์ชุด อนาคอนด้า ภาพยนตร์เรื่องนี้เป็นภาคต่อของ อนาคอนดา เลื้อยสยองโลก 2: ล่าอมตะขุมทรัพย์นรก และมีภาคต่ออีกคือ อนาคอนดา 4 ล่าโคตรพันธุ์เลื้อยสยองโลก นำแสดงโดย เดวิด แฮสเซลฮอฟ, คริสตัล อัลเลน, ไรอัน แม็คคลัสคีย์, แพทริก เรจิส, แอนโทนี กรีน, จอห์น รีส-เดวี่
เนื้อเรื่องย่อ

แฮมเม็ตต์ นายพรานนักล่างูมือฉมัง ผู้ไม่ยอมอ่อนข้อให้กับอสรพิษใดๆ ณ ศูนย์การทดลองลับสุดยอดของรัฐบาล อนาคอนดาสองตัวถูกทดลองอยู่ภายใต้การดูแลของอแมนด้า นักวิทยาศาสตร์สาวผู้ปราดเปรื่อง แต่เมื่อเมอร์ดอช มหาเศรษฐีผู้อุปถัมภ์การทดลองครั้งนี้ ผลักดันการทดลองให้ก้าวไกลจนเลยเถิด อนาคอนดาทั้งสองตัวที่หิวโหยอย่างเต็มที่ จึงมุ่งหน้าเลื้อยเข้าเมืองเพื่อหาแหล่งอาหารของพวกมัน แต่แฮมเม็ตต์ไม่รู้มาก่อนว่าเจ้างูยักษ์ตัวหนึ่งกำลังตั้งท้องลูกอ่อนและพร้อมแพร่พันธุ์เลื้อยสยองโลก หนทางเดียวคือจะต้องสังหารพวกมัน ก่อนที่เมืองทั้งเมืองจะได้รับหายนะ
นักแสดง

เดวิด แฮสเซลฮอฟ รับบท สตีเฟน แฮมเมตต์
คริสตัล อัลเลน รับบท ดร.อาแมนด้า ฮาเยส
ไรอัน แม็คคลัสคีย์ รับบท พิงกัส
แพทริก เรจิส รับบท นิค
แอนโทนี กรีน รับบท กัปตันโกรซนีย์
จอห์น รีส-เดวี่ รับบท ปีเตอร์ เจ. ดี. มาโดช
แหล่งข้อมูลอื่น

อนาคอนดา 3: แพร่พันธุ์เลื้อยสยองโลก ที่อินเทอร์เน็ตมูวีเดตาเบส
อนาคอนดา 3: แพร่พันธุ์เลื้อยสยองโลก ที่ออลมูวี
อีวานเกเลียน (แก้ความกำกวม)

อีวานเกเลียน อาจหมายถึง:
อีวานเกเลียน (กรีก) (ευαγγελιον, "ข่าวดี") ในภาษากรีก หรือ"อีวานเกเลียม" ในภาษาเยอรมัน มักแปลความได้ว่า "ข่าว"
อีวานเกเลียน - การ์ตูนญี่ปุ่นเรื่องอีวานเกเลี่ยน มหาสงครามวันพิพากษา (Neon Genesis Evangelion)
อีวานเกเลียน (หุ่นยนต์) - หุ่นยนต์ในเรื่องอีวานเกเลียน
อีวานเกเลียนหมายเลข 0
อีวานเกเลียนหมายเลข 01
อีวานเกเลียนหมายเลข 02
อีวานเกเลียนหมายเลข 03
อีวานเกเลียนหมายเลข 04
การประกวดโครงงานวิทยาศาสตร์และวิศวกรรมศาสตร์นานาชาติ

Regeneron International Science and Engineering Fair (Regeneron ISEF) หรือ "รีเจเนอรอน ไอเซฟ" เป็นการประกวดโครงงานด้านวิทยาศาสตร์และวิศวกรรมศาสตร์ระหว่างประเทศ ที่จัดประจำปีในเดือนพฤษภาคม ณ สหรัฐ โดย Society for Science ซึ่งเป็นองค์กรไม่แสวงหาผลกำไรที่ตั้งอยู่ในกรุงวอชิงตัน ดี.ซี. ในแต่ละปีนักเรียนมัธยมศึกษามากกว่า 1,500 คน จากกว่า 70 ประเทศทั่วโลกจะเข้าร่วมการประกวด เพื่อชิงทุนการศึกษา ค่าเล่าเรียน การฝึกงาน การทัศนศึกษาทางวิทยาศาสตร์ โดยรางวัลทั้งหมดมีมูลค่ารวมถึง 8 ล้านดอลลาร์สหรัฐ
ภายในงานมีการบรรยายโดยนักวิทยาศาสตร์รางวัลโนเบล และมีการพบปะสังสรรค์นักวิทยาศาสตร์รุ่นเยาว์กับนักวิทยาศาสตร์ระดับโลก นับเป็นการประกวดโครงงานวิทยาศาสตร์นานาชาติสำหรับนักเรียนมัธยมปลายแห่งเดียวที่ใหญ่ที่สุดในโลก นอกจากนี้ยังมีกรรมการผู้ทรงคุณวุฒิในการตัดสินและพิจารณาโครงงาน โดยผู้ทรงคุณวุฒิต้อง 1) สำเร็จการศึกษาระดับปริญญาเอก หรือ 2) เป็นนักศึกษาระดับบัณฑิตศึกษาที่มีประสบการณ์การวิจัยระดับปริญญาเอกมากกว่าสี่ปี หรือ 3) เป็นนักศึกษาระดับบัณฑิตศึกษาที่อยู่ในหนึ่งปีของการป้องกันวิทยานิพนธ์ระดับปริญญาเอก หรือ 4) สำเร็จการศึกษาปริญญาตรี (วุฒิ B.A., B.S.) / หรือปริญญาโท และเคยมีประสบการณ์ในสาขาที่เกี่ยวข้องมาแล้วไม่น้อยกว่า 6 ปี สำหรับการมอบรางวัลโครงงานวิทยาศาสตร์และวิศวกรรมศาสตร์ ประกอบไปด้วย รางวัล Top Award รางวัล Grand award และรางวัลพิเศษ (Special Award) จากองค์กร (Special Awards Organization)
การประกวดโครงงานวิทยาศาสตร์และวิศวกรรมศาสตร์นานาชาติ ก่อตั้งขึ้นในปี 1950 โดย Science Service (ปัจจุบันคือ Society for Science) และได้รับการสนับสนุนจากบริษัท Intel ตั้งแต่ปี 1997 ถึง 2019 จากนั้นตั้งแต่ปี 2020 เป็นต้นมา บริษัท Regeneron Pharmaceuticals (NASDAQ: REGN) บริษัทด้านเทคโนโลยีชีวภาพด้านการวิจัยและพัฒนายา สหรัฐ เป็นผู้สนับสนุนหลัก แต่ในปี 2020 งานนั้นถูกยกเลิก เนื่องจากการแพร่ระบาดของโควิด-19 และมีการจัดงานในรูปแบบออนไลน์แทน
โครงงานที่จะส่งเข้าประกวดต้องชนะ หรือได้รับการคัดเลือกจากการประกวดระดับชาติหรือระดับรัฐที่ได้ลงทะเบียนเข้าร่วมเป็นสมาชิกของไอเซฟไว้ก่อน สำหรับประเทศไทยมีการประกวดโครงงานวิทยาศาสตร์ของสมาคมวิทยาศาสตร์แห่งประเทศไทยในพระบรมราชูปถัมภ์ (THA001: SST-NSM National Science Projects Competition) และของสำนักงานพัฒนาวิทยาศาสตร์และเทคโนโลยีแห่งชาติ (สวทช.) เก็บถาวร 2022-05-15 ที่ เวย์แบ็กแมชชีน (THA002: Young Scientist Competition) ที่ได้ลงทะเบียนไว้
ศิษย์เก่าที่มีชื่อเสียง

Richard Zare (1957): นักเคมีชาวอเมริกันผู้ได้รับรางวัล National Medal of Science ในปี 1983
James Gunn (1957): นักดาราศาสตร์และเจ้าของรางวัล MacArthur Fellow ผู้ได้รับรางวัล National Medal of Science ในปี 2008
Paul Modrich (1964): นักชีวเคมีชาวอเมริกันผู้ได้รับรางวัลโนเบลสาขาเคมีในปี 2015
Susan Solomon (1972): นักเคมีบรรยากาศผู้ได้รับรางวัลเหรียญวิทยาศาสตร์แห่งชาติในปี 1999
Kristina M. Johnson (1975): นายกรัฐมนตรี SUNY
Dianne Newman (1987): นักจุลชีววิทยา
Vamsi Mootha (1989): นักชีววิทยาไมโตคอนเดรีย เจ้าของรางวัล MacArthur Fellow ในปี 2004
Feng Zhang (2000): นักวิจัย CRISPR
Alexandria Ocasio-Cortez (2007): สภาคองเกรสแห่งสหรัฐอเมริกา
Alex Deans (2013): นักประดิษฐ์
ผู้เข้าร่วมการประกวดและรายละเอียดการประกวด

ผู้เข้าประกวดจะได้รับการคัดเลือกจากการเข้าร่วมการเวทีการประกวดในระดับภูมิภาค รัฐ หรือระดับประเทศ ซึ่งเป็นเวทีที่ได้ลงทะเบียนเข้าร่วมเป็นสมาชิก ISEF (ISEF-affiliated fair) สำหรับประเทศไทยนั้น ประกอบด้วย
1) เวทีนักวิทยาศาสตร์รุ่นเยาว์ระดับประเทศ (Thailand Young Scientist Festival, TYSF) โดยสมาคมวิทยาศาสตร์แห่งประเทศไทยในพระบรมราชูปถัมภ์ ร่วมกับองค์การพิพิธภัณฑ์วิทยาศาสตร์แห่งชาติ (อพวช.) โดยใช้ชื่อเวที THA001: SST-NSM National Science Projects Competition ในการเข้าร่วมการประกวด ซึ่งเริ่มส่งเข้าประกวดเข้าร่วมการประกวดตั้งแต่ปี พ.ศ. 2539 ในเวที ISEF 1996 และ
2) เวทีการประกวดโครงงานของนักวิทยาศาสตร์รุ่นเยาว์ (Young Scientist Competition, YSC) โดยสำนักงานพัฒนาวิทยาศาสตร์และเทคโนโลยีแห่งชาติ (สวทช.) (ในอดีดบริหารโดย ศูนย์เทคโนโลยีอิเล็กทรอนิกส์และคอมพิวเตอร์แห่งชาติ หรือ NECTEC) โดยใช้ชื่อเวที THA002: Young Scientist Competition ในการเข้าร่วมการประกวด ซึ่งเริ่มส่งเข้าประกวดเข้าร่วมการประกวดตั้งแต่ปี พ.ศ. 2541 ในเวที Intel ISEF 1998 แรกเริ่มได้ส่งนักเรียนเข้าร่วมการประกวดในสาขาวิทยาการคอมพิวเตอร์ ต่อมาในปี พ.ศ. 2545 ได้ส่งสาขาวิศวกรรมศาสตร์ เข้าร่วมการประกวดเพิ่มเติม
ในการประกวดจะมีการประกวดทั้งในรายบุคคล และแบบทีม (ไม่เกิน 3 คน) โดยกำลังศึกษาในชั้นมัธยมศึกษาปีที่ 3 – 6 หรือเทียบเท่า สำหรับโครงการประเภททีมจะได้ประกวดและได้รับการตัดสินตามสาขาที่กำหนดในเวที ISEF
ผู้เข้าร่วมการประกวดและรายละเอียดการประกวด > โปรแกรมการประกวด:

ในการประกวด Regeneron ISEF 2023 ได้มีการปรับเปลี่ยนโปรแกรมการประกวดกลับมาสู่โปรแกรมการประกวดแบบเดิม โดยจะมีการตัดสินในวันพุธของสัปดาห์ที่มีการประกวด
วันเสาร์: การลงทะเบียน
วันอาทิตย์: การลงทะเบียน การติดตั้งผลงานสำหรับการนำเสนอ การแก้ไขการละเมิดการแสดงผลงานและความปลอดภัย และการแลกเปลี่ยนเข็มที่ระลึก
วันจันทร์: การลงทะเบียน การติดตั้งผลงานสำหรับการนำเสนอ การแก้ไขการละเมิดการแสดงผลงานและความปลอดภัยขั้นสุดท้าย และพิธีเปิด
วันอังคาร: การฟังบรรยายพิเศษ ได้แก่ (I) Women in STEM Panel (II) Innovation, Entrepreneurship, and Impact Panel และ (III) Excellence in Science & Technology Panel
วันพุธ: การสัมภาษณ์เพื่อตัดสินผลงาน สำหรับรางวัลพิเศษ (Special Award) จากองค์กร รางวัล Grand Award รางวัล Top Award กิจกรรมประชุมสัมมนา และงานเลี้ยงสังสรรค์
วันพฤหัสบดี: การเยี่ยมผลงาน และพิธีมอบรางวัลพิเศษ
วันศุกร์: พิธีมอบรางวัล Grand Awards และการรื้อถอนผลงานสำหรับการนำเสนอ
ตลอดช่วงสัปดาห์ของการจัดกิจกรม นักเรียนจะได้สัมผัสกับเมืองเจ้าภาพ โดย ISEF จะประสานงานการลงทะเบียนสำหรับทัวร์และกิจกรรมต่าง ๆ โดยสิ่งที่สำคัญของการร่วมกิจกรรม คือ ด้านสังคม ซึ่งนักเรียนมีปฏิสัมพันธ์ระหว่างกันในระหว่างกิจกรรมมิกเซอร์และพิธีการต่าง ๆ นอกจากนี้ยังมีการสัมมนาต่าง ๆ สำหรับนักเรียน และครูที่ปรึกษาอีกด้วย
บรรยายกาศการประกวดโครงงาน เวที ISEF
รางวัลและเกียรติยศ > เหรียญสำหรับผู้เข้ารอบ

เหรียญสำหรับผู้เข้ารอบสุดท้าย Regeneron ISEF จะมอบให้กับนักเรียนมากกว่า 1,500 คน จากกว่า 70 ประเทศทั่วโลก ที่เข้าร่วมงาน Regeneron International Science and Engineering Fair
ในแต่ละปี มีนักศึกษาประมาณ 7 ล้านคนเข้าร่วมแสดงผลงานผ่านเวทีที่ได้ลงทะเบียนเข้าร่วมเป็นสมาชิก ISEF (ISEF-affiliated fair) ซึ่งมีกว่า 70 ประเทศ ที่ได้รับโอกาสในการเข้าร่วมงาน  Regeneron ISEF ในฐานะผู้เข้ารอบสุดท้าย แต่ละคนจะได้รับเหรียญ Regeneron ISEF Finalist
เหรียญมีขนาดเส้นผ่านศูนย์กลาง 48 มม. และเคลือบสีทอง ด้านหน้าแสดงโลโก้อย่างเป็นทางการของ Regeneron ISEF ด้านหลังแสดงปีที่เข้าร่วมและตำแหน่งของ Regeneron ISEF ในปีนั้น โดยแถบริบบอนสีน้ำเงินมีความกว้าง 40 มม.
นักเรียนไทยผู้ได้รับรางวัล > ISEF 1996 (ครั้งที่ 47) ณ เมืองทูซอน รัฐแอริโซนา

จัดขึ้นระหว่างวันที่ 5–11 พฤษภาคม 2539
นักเรียนไทยผู้ได้รับรางวัล > ISEF 1996 (ครั้งที่ 47) ณ เมืองทูซอน รัฐแอริโซนา > THA001: National Science Projects Competition

รางวัล Grand Award
รางวัลอันดับ 3 โครงงานประเภททีม (Team Projects): 
 โดย นพพร กรอนันต์ศิลป์, วัชระ สวนธนู, และชนินทร์ บุญศรี วิทยาลัยเทคนิคราชบุรี
นักเรียนไทยผู้ได้รับรางวัล > Intel ISEF 2000 (ครั้งที่ 51) ณ เมืองดีทรอยต์ รัฐมิชิแกน

จัดขึ้นระหว่างวันที่ 7–13 พฤษภาคม 2543 ณ Cobo Convention Center
นักเรียนไทยผู้ได้รับรางวัล > Intel ISEF 2000 (ครั้งที่ 51) ณ เมืองดีทรอยต์ รัฐมิชิแกน > THA001: National Science Projects Competition

รางวัล Organization Award
รางวัลอันดับ 1 โดย Conservation International: 
 ZO309 - Amphibians in Northeastern Thailand Species Diversity, Morphological Differences and Growth Behavior 
 โดย ธีรศักดิ์ โชคชัย, มยุรี โครตมณี, และศิราพร อูปแก้ว โรงเรียนเมืองพลพิทยาคม จังหวัดขอนแก่น
นักเรียนไทยผู้ได้รับรางวัล > Intel ISEF 2000 (ครั้งที่ 51) ณ เมืองดีทรอยต์ รัฐมิชิแกน > THA002: Young Scientist Competition

รางวัล Grand Award
รางวัลอันดับ 2 สาขาวิทยาการคอมพิวเตอร์: 
 CS041 - Visible Surface Determination for Moving Camera in First Person 3-D Software Smart VSD 
 โดย ณัฐพงศ์ ชินธเนศ โรงเรียนสาธิตจุฬาลงกรณ์มหาวิทยาลัย จังหวัดกรุงเทพฯ
รางวัล Organization Award
ทุนการศึกษาจาก Lehigh University และ Lawrence Technological University: 
 CS041 - Visible Surface Determination for Moving Camera in First Person 3-D Software Smart VSD 
 โดย ณัฐพงศ์ ชินธเนศ โรงเรียนสาธิตจุฬาลงกรณ์มหาวิทยาลัย จังหวัดกรุงเทพฯ
นักเรียนไทยผู้ได้รับรางวัล > Intel ISEF 2002 (ครั้งที่ 53) ณ เมืองลุยส์วิลล์ รัฐเคนทักกี

จัดขึ้นระหว่างวันที่ 12–17 พฤษภาคม 2545 ณ Kentucky Commonwealth Convention Center
นักเรียนไทยผู้ได้รับรางวัล > Intel ISEF 2002 (ครั้งที่ 53) ณ เมืองลุยส์วิลล์ รัฐเคนทักกี > THA002: Young Scientist Competition

รางวัล Organization Award
Best Use of Personal Computer จากมูลนิธิ Intel: 
 CS015 - Real-time Radiosity Using Vertex Shader Process for 3-D Game Programming Innovation 
 โดย ศุภศักดิ์ กุลวงศ์อนันชัย โรงเรียนทิวไผ่งาม จังหวัดกรุงเทพฯ
นักเรียนไทยผู้ได้รับรางวัล > Intel ISEF 2004 (ครั้งที่ 55) ณ เมืองพอร์ตแลนด์ รัฐออริกอน

จัดขึ้นระหว่างวันที่ 10–15 พฤษภาคม 2547 ณ Oregon Convention Center
นักเรียนไทยผู้ได้รับรางวัล > Intel ISEF 2004 (ครั้งที่ 55) ณ เมืองพอร์ตแลนด์ รัฐออริกอน > THA001: National Science Projects Competition

รางวัล Organization Award
รางวัลอันดับ 1 โดย Sigma Xi, The Scientific Research Society: 
 MA311 - Walking with a Millipede 
 โดย จารุพล สถิรพงษะสุทธิ, ณัฐดนัย ปุณณานิธิ, และภูมิยศ วิมลกิตติวัฒน์ โรงเรียนเตรียมอุดมศึกษา จังหวัดกรุงเทพฯ
นักเรียนไทยผู้ได้รับรางวัล > Intel ISEF 2004 (ครั้งที่ 55) ณ เมืองพอร์ตแลนด์ รัฐออริกอน > THA002: Young Scientist Competition

รางวัล Organization Award
รางวัลชมเชย จาก Association for Computing Machinery: 
 CS037 - The Enhancement of Password Security System Using Keystroke Verification 
 โดย ทวีธรรม ลิมปานุภาพ โรงเรียนมหิดลวิทยานุสรณ์ จังหวัดนครปฐม
นักเรียนไทยผู้ได้รับรางวัล > Intel ISEF 2006 (ครั้งที่ 57) ณ เมืองอินเดียแนโพลิส รัฐอินดีแอนา

จัดขึ้นระหว่างวันที่ 7–13 พฤษภาคม 2549 ณ Indianapolis Convention Center
นักเรียนไทยผู้ได้รับรางวัล > Intel ISEF 2006 (ครั้งที่ 57) ณ เมืองอินเดียแนโพลิส รัฐอินดีแอนา > THA001: National Science Projects Competition

รางวัล Grand Award
รางวัลอันดับ 2 โครงงานประเภททีม (Team Projects): 
 BO310 - Dehiscence and Dispersal of the Popping Pod Ruellia tuberosa L. 
 โดย ครองรัฐ สุวรรณศรี, สุขสันต์ อิทธิปัญญานันท์, และทนงศักดิ์ ชินอรุณชัย โรงเรียนเตรียมอุดมศึกษา จังหวัดกรุงเทพฯ
นักเรียนไทยผู้ได้รับรางวัล > Intel ISEF 2006 (ครั้งที่ 57) ณ เมืองอินเดียแนโพลิส รัฐอินดีแอนา > THA002: Young Scientist Competition

รางวัล Grand Award
รางวัลอันดับ 3 โครงงานประเภททีม (Team Projects): 
 EV316 - A Novel Bioabsorbent of "Ya-Plong" as An Oil Spill Removal 
 โดย พีรจุฬา จุฬานนท์, จิตต์ศจี สิชฌนุกฤษฏ์, และตากเพชร เลขาวิจิตร โรงเรียนบดินทรเดชา (สิงห์ สิงหเสนี) จังหวัดกรุงเทพฯ
รางวัลอันดับ 4 สาขาวิทยาการคอมพิวเตอร์: 
 CS024 - Statistical-based Adaptive Binarization for Document Imaging 
 โดย ณัฏฐ์ ปิยะปราโมทย์ โรงเรียนสารสิทธิ์พิทยาลัย จังหวัดราชบุรี
รางวัล Organization Award
รางวัลอันดับ 1 จาก Association for Computing Machinery: 
 CS024 - Statistical-based Adaptive Binarization for Document Imaging 
 โดย ณัฏฐ์ ปิยะปราโมทย์ โรงเรียนสารสิทธิ์พิทยาลัย จังหวัดราชบุรี
รางวัลจาก American Association for Artificial Intelligence: 
 CS024 - Statistical-based Adaptive Binarization for Document Imaging 
 โดย ณัฏฐ์ ปิยะปราโมทย์ โรงเรียนสารสิทธิ์พิทยาลัย จังหวัดราชบุรี
รางวัลจาก United Technologies Corporation for Excellence in Science and Engineering: 
 EV316 - A Novel Bioabsorbent of "Ya-Plong" as An Oil Spill Removal 
 โดย พีรจุฬา จุฬานนท์, จิตต์ศจี สิชฌนุกฤษฏ์, และตากเพชร เลขาวิจิตร โรงเรียนบดินทรเดชา (สิงห์ สิงหเสนี) จังหวัดกรุงเทพฯ
นักเรียนไทยผู้ได้รับรางวัล > Intel ISEF 2007 (ครั้งที่ 58) ณ เมืองแอลบูเคอร์คี รัฐนิวเม็กซิโก

จัดขึ้นระหว่างวันที่ 13–19 พฤษภาคม 2550 ณ Albuquerque Convention Center
นักเรียนไทยผู้ได้รับรางวัล > Intel ISEF 2007 (ครั้งที่ 58) ณ เมืองแอลบูเคอร์คี รัฐนิวเม็กซิโก > THA001: National Science Projects Competition

รางวัล Top Award
รางวัล European Union Contest for Young Scientists: 
 PS316 - The Secret in Mimosa's Leaf Folding Pattern 
 โดย กรวิชญ์ นิยมเสถียร, ณฐพล สุโภไควณิช, และณัฐนรี ศิริวัน โรงเรียนเตรียมอุดมศึกษา จังหวัดกรุงเทพฯ
รางวัล Grand Award
รางวัลอันดับ 1 โครงงานประเภททีม (Team Projects): 
 PS316 - The Secret in Mimosa's Leaf Folding Pattern 
 โดย กรวิชญ์ นิยมเสถียร, ณฐพล สุโภไควณิช, และณัฐนรี ศิริวัน โรงเรียนเตรียมอุดมศึกษา จังหวัดกรุงเทพฯ
นักเรียนไทยผู้ได้รับรางวัล > Intel ISEF 2008 (ครั้งที่ 59) ณ เมืองแอตแลนตา รัฐจอร์เจีย

จัดขึ้นระหว่างวันที่ 12–16 พฤษภาคม 2551 ณ Georgia World Congress Center
นักเรียนไทยผู้ได้รับรางวัล > Intel ISEF 2008 (ครั้งที่ 59) ณ เมืองแอตแลนตา รัฐจอร์เจีย > THA002: Young Scientist Competition

รางวัล Grand Award
รางวัลอันดับ 3 โครงงานประเภททีม (Team Projects): 
 PS317 - Unfolding the Mystery of Tanglehead Grass Awn’s Twisting Ability 
 โดย อลิสรา ศรีนิลทา, ปรารถนา ชุนหคาม, และจักพงษ์ บุญตันจีน โรงเรียนเตรียมอุดมศึกษา จังหวัดกรุงเทพฯ
รางวัล Special Award
รางวัลอันดับ 2 จาก Sigma Xi, The Scientific Research Society: 
 EN315 - New Particleboards by Objects Un-Benefit 
 โดย ภีมเดช ประสิทธิ์วรเวทย์, มนภาส หะรารักษ์, และธนวรกฤต บางเขียว โรงเรียนมงฟอร์ตวิทยาลัย จังหวัดเชียงใหม่
นักเรียนไทยผู้ได้รับรางวัล > Intel ISEF 2009 (ครั้งที่ 60) ณ เมืองรีโน รัฐเนวาดา

จัดขึ้นระหว่างวันที่ 10–15 พฤษภาคม 2552 ณ Reno-Sparks Convention Center
นักเรียนไทยผู้ได้รับรางวัล > Intel ISEF 2009 (ครั้งที่ 60) ณ เมืองรีโน รัฐเนวาดา > THA002: Young Scientist Competition

รางวัล Grand Award
รางวัลอันดับ 4 โครงงานประเภททีม (Team Projects): 
 EM326 - Artificial Leathers from Acetobacter xylinum 
 โดย พรวสุ พงศ์ธีระวรรณ, ธัญพิชชา พงศ์ชัยไพบูลย์, และนางสาวอารดา สังขนิตย์ โรงเรียนสุราษฎร์พิทยา จังหวัดสุราษฎร์ธานี
รางวัล Special Award
รางวัลอันดับ 3 จาก American Association for Clinical Chemistry: 
 ME078 - Development of Anti-HIV Test Kit by Using Immunochromatographic Strip Test Technique 
 โดย จักรกฤษณ์ ใจดี โรงเรียนแม่พริกวิทยา จังหวัดลำปาง
นักเรียนไทยผู้ได้รับรางวัล > Intel ISEF 2010 (ครั้งที่ 61) ณ เมืองแซนโฮเซ รัฐแคลิฟอร์เนีย

จัดขึ้นระหว่างวันที่ 9–14 พฤษภาคม 2553 ณ San Jose Convention Center
นักเรียนไทยผู้ได้รับรางวัล > Intel ISEF 2010 (ครั้งที่ 61) ณ เมืองแซนโฮเซ รัฐแคลิฟอร์เนีย > THA001: National Science Projects Competition

รางวัล Grand Award
รางวัลอันดับ 3 สาขาพืชศาสตร์: 
 PS045 - Leaf Extracts of Euphorbiaceae Can Eradicate the Field Crab, Somanniathelphusa sexpucntata 
 โดย มาลินี มีทา โรงเรียนพนมสารคาม"พนมอดุลวิทยา" จังหวัดฉะเชิงเทรา
รางวัล Special Award
รางวัลอันดับ 3 จาก American Geological Institute: 
 EA027 - Paleontological Study of Permian Gastropoda at Khoa Noi, Amphoe Takhli, Changwat Nakhonsawan, Central of Thailand 
 โดย ฉัตรเฉลิม เกษเวชสุริยา โรงเรียนตาคลีประชาสรรค์ จังหวัดนครสวรรค์